На основу члана 43. став 1. тачка 4. Закона о запошљавању и осигурању за случај незапослености („Службени гласник РС“, бр. 36/09, 88/10, 38/15, 113/17 – др. закон, 113/17 и 49/21), члана 30. Закона о професионалној рехабилитацији и запошљавању особа са инвалидитетом („Службени гласник РС“, бр. 36/09, 32/13 и 14/22 – др. закон), Акционог плана за период од 2024. до 2026. годинe за спровођење Стратегије запошљавања у Републици Србији за период од 2021. до 2026. године („Службени гласник РС“, бр. 20/24), члана 42. и 129. Правилника о критеријумима, начину и другим питањима од значаја за спровођење мера активне политикe запошљавања („Службени гласник РС“, бр. 102/15, 5/17 и 9/18) и Програма запошљавања oпштине Оџаци за период од 2024. до 2026. године („Службени лист општине Оџаци“, број 5/24) дана 17. маја 2024. године

**ОПШТИНА ОЏАЦИ**

**У САРАДЊИ СА НАЦИОНАЛНОМ СЛУЖБОМ ЗА ЗАПОШЉАВАЊЕ**

**расписује**

**ЈАВНИ КОНКУРС**

**ЗА ОРГАНИЗОВАЊЕ СПРОВОЂЕЊА ЈАВНИХ РАДОВА НА КОЈИМА СЕ АНГАЖУЈУ НЕЗАПОСЛЕНА ЛИЦА У 2024. ГОДИНИ**

**I ОСНОВНЕ ИНФОРМАЦИЈЕ**

Јавни радови на којима се ангажују незапослена лица из категорије теже запошљивих и незапослени у стању социјалне потребе реализују се у циљу очувања и унапређења радних способности незапослених, као и остваривања одређеног друштвеног интереса. Јавни рад спроводи послодавац - извођач јавног рада на основу јавног конкурса, у трајању до 4 (четири) месеца.

Јавни радови се организују на подручју општине Оџаци, у следећим областима:

* одржавања и обнављања јавне инфраструктуре,
* одржавање и заштита животне средине и природе.

Послодавац – извођач јавног рада, кроз спровођење јавног рада, ангажоваће незапослена лица која се налазе на евиденцији Националне службе за запошљавање. Приоритет приликом ангажовања имаће лица из следећих категорија:

* радно способни корисници новчане социјалне помоћи,
* Роми,
* лица без завршене средње школе,
* лица која посао траже дуже од 12 месеци,
* особе са инвалидитетом,
* жене,
* лица преко 50 година старости.

Приоритет за укључивање у меру имају лица из наведених категорија која се први пут ангажују на јавним радовима. Пре укључивања у меру, Национална служба врши проверу испуњености законских и услова овог јавног конкурса за незапослено лице.

Максимална дужина трајања јавног рада је 4 (четири) месеца, у складу са расположивим финансијским средствима. Уговором о привременим и повременим пословима утврдиће се број радних дана за свако лице укључено у јавни рад.

**II СРЕДСТВА ЗА СПРОВОЂЕЊЕ ЈАВНОГ РАДА**

Средства намењена за организовање спровођења јавног рада користе се за:

* **исплату накнаде за обављен посао лицима ангажованим на јавним радовима** по основу уговора о привременим и повременим пословима, у висини до 30.000,00 динара по лицу, на месечном нивоу за пун фонд радних часова, односно сразмерно времену радног ангажовања на месечном нивоу, увећану за припадајући порез и доприносе за обавезно социјално осигурање; наведена накнада обухвата и трошкове доласка и одласка са рада;

**III УСЛОВИ ЗА ПОДНОШЕЊЕ ПРИЈАВЕ**

Право учешћа на Јавном конкурсу за организовање спровођења јавног рада, на којима се ангажују незапослена лица, имају:

* јавна комунална предузећа са територије општине Оџаци.

Право на доделу средстава за организовање спровођења јавног рада послодавац – извођач јавног рада може да оствари под условом да је са територије општине Оџаци, измирио раније уговорне и друге обавезе према Националној служби и општини Оџаци, осим за обавезе чија је реализација у току, уколико исте редовно измирује.

 **IV ПОДНОШЕЊЕ ПРИЈАВЕ**

**Документација за подношење пријаве:**

* попуњена пријава за спровођење јавног рада на прописаном обрасцу, са детаљно разрађеним активностима у термин плану;
* фотокопија решења надлежног органа о упису у регистар, уколико послодавац – извођач јавног рада није регистрован у АПР-у;
* фотографије места извођења јавног рада – за јавне радове који се спроводе у области одржавања и заштите животне средине и природе и одржавања и обнављања јавне инфраструктуре (максимално три фотографије за сваку локацију);

Oпштина и Национална служба задржавају право да траже и друге доказе и документацију од значаја за спровођење поступка одлучивања о одобравању средстава за спровођење јавних радова.

**Начин подношења пријаве**

Пријава за спровођење јавног рада подноси се надлежној организационој јединици Национaлне службе, према месту спровођења јавног рада, непосредно, путем поште или електронским путем, на прописаном обрасцу који се може добити у свакој организационој јединици Национaлне службе или преузети на сајту [www.nsz.gov.rs.](http://www.nsz.gov.rs) или на сајту Општине [www.odzaci.rs](http://www.odzaci.rs).

 **V ДОНОШЕЊЕ ОДЛУКЕ**

Одлуку о одобравању средстава за спровођење јавног рада доноси Национална служба за запошљавање уз претходну сагласност Општине на формирану ранг листу, а након провере испуњености услова Јавног конкурса и бодовања поднете пријаве, односно приложене документације послодавца – извођача јавног рада, од стране Националне службе а у року од 8 (oсам) дана од дана истека Јавног конкурса.

Национална служба и општина Оџаци приликом одлучивања процењују оправданост укључивања броја лица и/или трајања јавног рада из пријаве, као и оправданост поднете пријаве послодавца – извођача јавног рада. Списак послодаваца – извођача којима је одобрено спровођење јавних радова се објављује на огласној табли надлежне филијале Националне службе.

**VI ЗАКЉУЧИВАЊЕ УГОВОРА**

Послодавац – извођач јавног рада је дужан да након донете одлуке о одобравању средстава за спровођење јавног рада, а пре закљученог уговора о спровођењу јавног рада, закључи уговор о привременим и повременим пословима са лицима са евиденције незапослених.

Датум ангажовања лица са којима је закључен уговор о привременим и повременим пословима не може бити пре датума закључивања уговора о спровођењу јавног рада, нити након 60 дана од дана доношења одлуке о одобравању средстава за спровођење јавног рада.

Општина Оџаци, Национална служба и послодавац – извођач јавног рада, у року од 30 дана од дана доношења одлуке закључују уговор којим се уређују међусобна права и обавезе и на основу којег се врши исплата средстава.

**Документација за закључивање уговора о спровођењу јавног рада:**

* уговори о привременим и повременим пословима са незапосленим лицима, као доказ о ангажовању лица на јавном раду;
* нови термин план oверен од стране послодавца – извођача јавног рада, уколико је у поступку разматрања пријаве за спровођење јавног рада извршена корекција броја лица и/или дужине трајања јавног рада;
* потврда банке о отвореном наменском рачуну и картон депонованих потписа наменског рачуна;

У циљу закључивања уговора о спровођењу јавног рада, послодавац – извођач јавног рада је у обавези да достави и одговарајућа средства обезбеђења уговорних обавеза:

**За кориснике јавних средстава:**

* изјава одговорног лица, послодавца–извођача јавног рада корисника јавних средстава, да су обезбеђени сви предуслови за отпочињање спровођења јавног рада и да не постоји могућност прилагања одговарајућег средства обезбеђења.

Почетком спровођења јавног рада сматра се датум пријаве на осигурање првог незапосленог лица ангажованог на јавном раду.

**VII ОБАВЕЗЕ ИЗ УГОВОРА**

Послодавац – извођач јавног рада дужан је да:

* радно ангажована лица задржи до истека трајања јавног рада и изврши пријаву на обавезно социјално осигурање; у случају престанка радног ангажовања незапосленог лица, послодавац – извођач јавног рада у року од 15 дана врши замену другим незапосленим лицем из категорија дефинисаних Јавним конкурсом, за преостало време спровођења јавног рада, у складу са предвиђеним трајањем по закљученом уговору за спровођење јавног рада; **пре укључивања Национална служба врши проверу испуњености законских и услова овог јавног конкурса за незапослено лице**;
* редовно, у законски утврђеним роковима, врши уплату уговорене накнаде за обављени посао, на текући рачун лица ангажованих на јавном раду;
* редовно врши уплату припадајућих пореза и доприноса за обавезно социјално осигурање за лица из уговора;
* редовно доставља доказе о утрошку пренетих средстава за трошкове накнаде спровођења јавног рада, у складу са уговором;
* организује заштиту и безбедност радно ангажованих лица, у складу са законом и захтевом стандарда за конкретне послове јавног рада;
* месечно доставља извештај о спровођењу јавног рада;
* Oпштини и Националној служби омогући контролу реализације уговорних обавеза и увид у сву потребну документацију и ток спровођења јавног рада;
* обавести Општину и Националну службу о свим променама које су од значаја за реализацију уговора у року од осам дана од дана настанка промене;
* достави Општини и Националној служби фотографије места извођења јавног рада по завршетку јавног рада – за јавне радове који се спроводе у области одржавања и заштите животне средине и природе и одржавања и обнављања јавне инфраструктуре (максимално три фотографије за сваку локацију).

 У случају неиспуњења или делимичног испуњења обавеза из уговора, послодавац – извођач јавног рада је у обавези да врати цео или сразмеран износ исплаћених средстава увећан за законску затезну камату од дана преноса средстава.

**VIII ЗАШТИТА ПОДАТАКА О ЛИЧНОСТИ**

Сви подаци о личности који буду достављени Националној служби биће обрађивани искључиво у сврху учешћа у Јавном конкурсу, а у складу са Законом о заштити података о личности. Приступ личним подацима имаће само овлашћена лица Националне службе која су обавезана на чување поверљивости података о личности и неће их откривати трећој страни, осим ако је то неопходно у сврху контроле поступка спровођења Јавног конкурса или ревизије. Национална служба ће чувати податке о личности у законом предвиђеном року, уз примену одговарајућих техничких, организационих и кадровских мера. Лица чији се подаци обрађују имају право на приступ, исправку и брисање својих података, право на ограничење обраде својих података, право на приговор и право на притужбу Поверенику за информације од јавног значаја и заштиту података о личности.

 **IX ОСТАЛЕ ИНФОРМАЦИЈЕ**

Информације о јавном конкурсу могу се добити у свакој организационој јединици Националне службе, преко Позивног центра Националне службе, телефон: 0800-300-301 или на званичној интернет презентацији Националне службе [www.nsz.gov.rs](http://www.nsz.gov.rs) и општине Оџаци www.odzaci.rs.

Рок за подношење пријава за спровођење јавног рада је 8 (осам) дана од дана објављивања.

**ПРЕДСЕДНИК ОПШТИНЕ**

Број: 03-1-99/2024-I

Дана: 17.05.2024. године

О Џ А Ц И

 Председник oпштине

 Горан Николић

 \_\_\_\_\_\_\_\_\_\_\_\_\_\_\_\_\_\_\_\_\_